Talle munisipaliteite se water dalk afgesnyArgieffoto Die departement het gesê die munisipaliteite se watertoevoer sal teen 8 Desember afgesny word indien hulle nie skuld wat al langer as 60 dae uitstaande is, betaal nie. Sputnik Ratau, woordvoerder van die departement, het gesê munisipaliteite skuld tans R10,7 miljard en 73% van die bedrag is al langer as 60 dae uitstaande. “Die Wet op Munisipale Finansiële Bestuur vereis dat munisipaliteite binne 60 dae ná ontvangs van ŉ faktuur of staat vir grootmaatdienste moet betaal.” Volgens Ratau het die departement al gesprekke gevoer en regstappe gedoen om die skuld in te vorder. “Die proses is al amper twee jaar terug begin en daar was al ses hofbeslissings in die departement se guns. Daar is ook al 59 dagvaardings uitgereik en 121 munisipaliteite is betrokke by wetlike invorderingsprosesse. Ondanks al hierdie ingrypings neem waterskuld op munisipale vlak toe.” Ratau het gesê die departement het nou begin om artikel 59(3)(b) van die Nasionale Waterwet toe te pas waarvolgens die departement by magte is om die watertoevoer na munisipaliteite wat nie hul skuld betaal nie te beperk of af te sny. “Die departement stel hierdie sanksie in as ŉ laaste uitweg, terwyl ons terselfdertyd ŉ beroep op die Nasionale Tesourie gedoen het om afdeling 216(2) van die Grondwet toe te pas, waarvolgens die Nasionale Tesourie die mag het om finansiering wat aan munisipaliteite betaal moet word te weerhou weens die volgehoue oortreding van die Wet op Munisipale Finansiële Bestuur.” Die volgende munisipaliteite se skuld is agterstallig: